《种松苗》
明代·谢迁

杪冬天宇霁，阴崖冰雪消。荷锄向西崦，课童植松苗。

众卉岂不荣，未雪已先凋。松姿贞且劲，凌寒见孤标。

岩谷势幽阻，土脉亦不硗。栽培藉雨露，但苦牧与樵。

樵牧苟不侵，拱把遂成乔。当年手所植，今已百尺条。

岁月尚吾与，见尔复昂霄。湖山归旧隐，依云结新巢。

嗟嗟赤松子，自昔成久要。松间路不迷，来往任逍遥。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。